ET

NÕUKOGU OTSUS,

25. september 2006,

teatavate rahvusvaheliselt kaubeldavate ohtlike kemikaalide ja pestitsiidide suhtes kohaldatavat eelnevalt teatatud nõusoleku protseduuri käsitleva Rotterdami konventsiooni Euroopa Ühenduse nimel sõlmimise kohta

(2006/730/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133 ja artikli 175 lõiget 1 koostoimes artikli 300 lõike 2 esimese lõigu esimese lausega ja lõike 3 esimese lõiguga,

võttes arvesse komisjoni ettepanekut,

võttes arvesse Euroopa Parlamendi arvamust, (1)

ning arvestades järgmist:

Nõukogu 19. detsembri 2002. aasta otsuses 2003/106/EÜ (mis käsitleb Rotterdami konventsiooni rahvusvahelises teatavate ohtlike kemikaalide ja pestitsiidide kaubanduses rakendatava eelnevalt teatatud nõusoleku protseduuri kohta heakskiitmist Euroopa Ühenduse nimel) (2) anti nõukogu eesistujale õigus nimetada isik või isikud, kes on volitatud heakskiitmiskirja ühenduse nimel ÜRO peasekretärile hoiule andma vastavalt kõnealuse konventsiooni (edaspidi “Rotterdami konventsioon”) (3) artikli 25 lõikele 1. Heakskiitmiskiri koos nimetatud otsuse B-lisas esitatud pädevust tõendava deklaratsiooniga anti hoiulevõtjale hoiule 20. detsembril 2002. Rotterdami konventsioon jõustus 24. veebruaril 2004.

Euroopa Kohus tunnustas kohtuasjas C-94/03 (komisjon v. nõukogu) (4) 10. jaanuaril 2006. aastal tehtud otsusega otsuse 2003/106/EÜ tühisust, kuna see põhines ainult artikli 175 lõikel 1 koostoimes Euroopa Ühenduse asutamislepingu artikliga 300, ning sedastas, et sobivaks õiguslikuks aluseks oleks olnud nii artikkel 133 kui ka artikli 175 lõige 1 koostoimes artikli 300 asjakohaste sätetega.

Euroopa Kohtu otsus ei mõjuta ühenduse seisundit konventsiooniosalisena. Kooskõlas rahvusvaheliste lepingute õiguse Viini konventsiooni artikliga 46 ei nõuta seetõttu uue ratifitseerimiskirja hoiuleandmist. Siiski on vajalik esitada nõukogu uus otsus Rotterdami konventsiooni heakskiitmise kohta koos muudetud õiguslikku alust kajastava pädevust tõendava deklaratsiooniga vastavalt Rotterdami konventsiooni artikli 25 lõikele 3.

ON TEINUD JÄRGMISE OTSUSE:

Artikkel 1

Rotterdamis 11. septembril 1998. aastal alla kirjutatud teatavate rahvusvaheliselt kaubeldavate ohtlike kemikaalide ja pestitsiidide suhtes kohaldatavat eelnevalt teatatud nõusoleku protseduuri käsitlev Rotterdami konventsioon (edaspidi “Rotterdami konventsioon”) kiidetakse ühenduse nimel heaks.

Artikkel 2

Nõukogu eesistujal on õigus nimetada isik(ud), kes on volitatud andma ühenduse nimel hoiule käesolevale otsusele lisatud Rotterdami konventsiooni artikli 25 lõike 3 kohase pädevust tõendava deklaratsiooni.

Artikkel 3

Käesolev otsus jõustub 19. detsembril 2002.

(1) Arvamus on esitatud 5. septembril 2006 (Euroopa Liidu Teatajas seni avaldamata).

(2) ELT L 63, 6.3.2003, lk 27.

(3) ELT L 63, 6.3.2003, lk 29.

(4) Veel avaldamata.

LISA

Rotterdami konventsiooni artikli 25 lõike 3 kohane Euroopa Ühenduse deklaratsioon

Euroopa Ühendus teatab, et Euroopa Ühenduse asutamislepingu, eriti selle artikli 175 lõike 1 kohaselt on tal õigus sõlmida rahvusvahelisi lepinguid ning täita neist tulenevaid kohustusi, mis aitavad kaasa järgmiste eesmärkide saavutamisele:

— keskkonna säilitamine, kaitsmine ja selle kvaliteedi parandamine,

— inimese tervise kaitsmine,

— loodusressursside kaalutletud ja mõistlik kasutamine,

— piirkondlike ja ülemaailmsete keskkonnaprobleemide lahendamiseks vajalike meetmete edendamine rahvusvahelisel tasandil.

Euroopa Ühendus teatab samuti, et vastavalt asutamislepingu artiklile 133 on tal ainupädevus ühise kaubanduspoliitika, eelkõige kaubavahetuse osas.

Euroopa Ühendus teatab ka, et ta on juba vastu võtnud õigusakte, sealhulgas liikmesriikide suhtes siduva Euroopa Parlamendi ja nõukogu 28. jaanuari 2003. aasta määruse (EÜ) nr 304/2003 ohtlike kemikaalide impordi ja ekspordi kohta, (1) mis hõlmab Rotterdami konventsiooniga reguleeritud küsimusi, ning et ta ajakohastab ja esitab vastavalt vajadusele nende õigusaktide nimekirja Rotterdami konventsiooni sekretariaadile.

Euroopa Ühendus vastutab nende Rotterdami konventsioonist tulenevate kohustuste täitmise eest, mida käsitletakse kehtivas ühenduse õiguses.

Ühenduse pädevuse teostamine on olemuselt pidevalt arenev protsess.

(1) ELT L 63, 6.3.2003, lk 1. Määrust on viimati muudetud komisjoni määrusega (EÜ) nr 777/2006 (ELT L 136, 24.5.2006, lk 9).